
Ultraibolya sugárzással és heterogén fotokatalízissel kapcsolt membránszűrés vizsgálata

   A modern környezetvédelmi technológia egyik kiemelkedő ága a szennyvíztisztítás. Az elmúlt években membrános, illetve a nagyhatékonyságú oxidációs eljárások kombinációjával megvalósított különböző hibrid módszereket alkalmazva számos eredmény született ezen a területen.
   Munkám célja ultraibolya sugárzással és heterogén fotokatalízissel kapcsolt membránszűrés vizsgálata volt. Első feladatomként a membránszűrő berendezés és az UV-lámpa összeépítése adódott, ezáltal létrehoztam egy fotokatalitikus membránreaktort. Továbbá előkísérleteket folytattam az alkalmas membrán és az ideális körülmények kiválasztása érdekében, amelyek eredményeként a 0,3 μm pórusméretű PVDF mikroszűrő membrán alkalmazása mellett döntöttem az ultraibolya sugárzással és heterogén fotokatalízissel kapcsolt membránszűrési vizsgálataim során.
A hibrid eljárással kapcsolatos kísérleteim során mikroorganizmus-kultúrát tartalmazó (Microcat UASB) 5 g/L-es modellszuszpenziót sűrítettem, majd ezt UV-lámpa és TiO2 fotokatalizátor alkalmazása mellett megismételtem.
A fluxusok vizsgálata során azt tapasztaltam, hogy amikor a mikroorganizmus kultúrát és a fotokatalizátort tartalmazó szuszpenziót UV-fényforrás alkalmazása mellett sűrítettem, a relatív fluxusértékek javultak az eredeti, csak Microcat-UASB-t tartalmazó, modellszuszpenzió szűréséhez viszonyítva.
   Az ellenállásokat tekintve azáltal, hogy összekapcsoltam a mikroszűrést a heterogén fotokatalízissel, sikerült csökkenteni a membrán eltömődési ellenállását, a gélréteg ellenállását, ezáltal a teljes ellenállást. Az összcsíraszám-visszatartás tekintetében a hibrid eljárás alkalmazásával sikerült az összcsíraszámot a permeátumban közelítőleg három nagyságrenddel csökkenteni, továbbá a fluidum zavarosság értéke is csökkent.
Ezen eredmények bizonyítják a heterogén fotokatalízis és a membránszeparáció eljárás összekapcsolásának hatékonyságát.



